CELEX: 32018R0047
Language: hr
Date: 2017-10-30 00:00:00
Title: Delegirana uredba Komisije (EU) 2018/47 оd 30. listopada 2017. o odobravanju upotrebe alternativne povlačne mreže T90 u ribolovu u Baltičkome moru, odstupanjem od Uredbe Vijeća (EZ) br. 2187/2005

12.1.2018   
            
            
               HR
            
            
               Službeni list Europske unije
            
            
               L 7/21
            
         DELEGIRANA UREDBA KOMISIJE (EU) 2018/47
   оd 30. listopada 2017.
   o odobravanju upotrebe alternativne povlačne mreže T90 u ribolovu u Baltičkome moru, odstupanjem od Uredbe Vijeća (EZ) br. 2187/2005
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1139 Europskog parlamenta i Vijeća o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007 (1), a posebno njezin članak 8.,
   budući da:
   
               (1)
            
            
               Uredbom (EU) br. 1380/2013 Europskog parlamenta i Vijeća (2) nastoji se postupno eliminirati odbačeni ulov u svim vrstama ribolova u Uniji uvođenjem obveze iskrcavanja za ulove vrsta koje podliježu ograničenjima ulova. Mjere namijenjene postupnom eliminiranju odbačenog ulova mogu se uvrstiti u višegodišnje planove.
            
         
               (2)
            
            
               Uredbom (EU) 2016/1139 uspostavljen je višegodišnji plan za stokove bakalara, haringe i papaline u Baltičkome moru te za vrste ribolova koje iskorištavaju te stokove. Višegodišnjim su planom među ostalim predviđene i tehničke mjere koje Komisija mora donijeti kako bi pridonijela postizanju u njemu utvrđenih ciljeva. Konkretno, Komisija može donijeti delegirane akte u pogledu izmjena ribolovnih alata radi osiguravanja ili poboljšanja selektivnosti, smanjenja neželjenog ulova ili što većeg smanjenja negativnog utjecaja na ekosustav.
            
         
               (3)
            
            
               Uredbom Vijeća (EZ) br. 2187/2005 (3) utvrđene su tehničke mjere očuvanja povezane s ulovom i iskrcajem ribolovnih resursa u Baltičkome moru. Tom se uredbom utvrđuju rasponi veličine oka mrežnog tega i druge specifikacije, primjerice ribolovni alati dopušteni za svaku ciljanu vrstu u Baltičkome moru.
            
         
               (4)
            
            
               Danska, Njemačka, Estonija, Latvija, Litva, Poljska, Finska i Švedska imaju izravan upravljački interes u ribarstvu u Baltičkome moru. Te su države članice, nakon savjetovanja sa Savjetodavnim vijećem za Baltičko more, Komisiji dostavile svoju zajedničku preporuku (4). U preporuci se navodi da će se određenim izmjenama specifikacija karakteristika vreće postojećih povlačnih mreža T90, kako su utvrđene Uredbom (EZ) br. 2187/2005, poboljšati selektivnost i smanjiti neželjeni ulov bakalara. Taj je navod potvrdio i Znanstveni, tehnički i gospodarski odbor za ribarstvo (STECF).
            
         
               (5)
            
            
               Mjerama iz zajedničke preporuke koje se odnose na upotrebu alternativne povlačne mreže T90, uz povlačnu mrežu T90 utvrđenu u Uredbi (EZ) br. 2187/2005, pridonosi se postizanju ciljeva višegodišnjeg plana uspostavljenog Uredbom (EU) 2016/1139. Te bi se mjere stoga trebale donijeti u skladu s člankom 18. stavkom 3. Uredbe (EU) br. 1380/2013,
            
         DONIJELA JE OVU UREDBU:
   Članak 1.
   Predmet
   Ovom se Uredbom, za određene vrste ribolova u Baltičkome moru, odobrava upotreba povlačnih mreža T90 čije su specifikacije različite od onih utvrđenih u Uredbi (EZ) br. 2187/2005.
   Članak 2.
   Područje primjene
   Ova se Uredba primjenjuje na ribarska plovila Unije koja obavljaju ribolov u Baltičkome moru kako je utvrđeno u članku 1. Uredbe (EU) 2016/1139.
   Članak 3.
   Definicije
   Za potrebe ove Uredbe, primjenjuju se sljedeće definicije:
   
               (a)
            
            
               „povlačne mreže T90” znači povlačne mreže (koće), danske potegače i slični ribolovni alati koji imaju vreću (saku) i umetak uzlovnog mrežnog tega s okom u obliku romba zaokrenutim za 90o, tako da glavni smjer konca mrežnog tega leži u smjeru povlačenja;
            
         
               (b)
            
            
               „predmetne države članice” znači Danska, Njemačka, Estonija, Latvija, Litva, Poljska, Finska i Švedska.
            
         Članak 4.
   Alternativne specifikacije za vreću (saku) povlačne mreže T90
   1.   Odstupajući od Priloga II. Uredbi (EZ) br. 2187/2005, odobrava se upotreba povlačnih mreža T90 s vrećom (sakom) koja odgovara sljedećim specifikacijama:
   
               (a)
            
            
               veličina oka mrežnog tega vreće (sake) iznosi najmanje 115 mm, odstupajući od bilješke 2. Priloga II. i točke (b) dodatka 2. tog priloga;
            
         
               (b)
            
            
               broj oka mrežnog tega u bilo kojem opsegu vreće (sake) mreže sensu strictu i u umetku, osim na spojevima i rubovima, iznosi najviše 80 oka, odstupajući od točke (e) dodatka 2. tog priloga;
            
         
               (c)
            
            
               duljina vreće (sake) iznosi najmanje 9 m.
            
         2.   Vreća (saka) mora biti u skladu sa svim ostalim specifikacijama utvrđenima u dodatku 2. tog priloga.
   Članak 5.
   Bilježenje ulova
   Predmetne države članice dužne su osigurati da se ulov ulovljen ribolovnim alatom iz članka 4. bilježi zasebno od ulova ulovljenog drugim ribolovnim alatom.
   Članak 6.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. listopada 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 191, 15.7.2016., str. 1.
   
   
      (2)  Uredba (EU) br. 1380/2013 Europskog parlamenta i Vijeća od 11. prosinca 2013. o Zajedničkoj ribarstvenoj politici te o izmjeni Uredaba Vijeća (EZ) br. 1954/2003 i 1224/2009 i stavljanju izvan snage Uredaba Vijeća (EZ) br. 2371/2002 i 639/2004 i Odluke Vijeća 2004/585/EZ (SL L 354, 28.12.2013., str. 22).
   
      (3)  Uredba Vijeća (EZ) br. 2187/2005 od 21. prosinca 2005. o tehničkim mjerama za očuvanje ribolovnih resursa u vodama Baltičkog mora, Malog i Velikog Belta i Øresunda, o izmjeni Uredbe (EZ) br. 1434/98 i o stavljanju izvan snage Uredbe (EZ) br. 88/98 (SL L 349, 31.12.2005., str. 1.).
   
      (4)  Zajednička preporuka skupine na visokoj razini BALTFISH. Tehničke mjere za potpodručja ICES-a 22 – 32 (Baltičko more) – alternativna vreća povlačne mreže T90.